kiadmányozás hiányosságai aláírás hibája semisség
Figyelem, visszamenőleg is semmis lehet a NAV határozata!

A Kúria a közelmúltban több az adózás rendjét érintő, garanciális eljárásjogi kérdésben döntött az adózók javára. A kérdéses ítéletekben lefektetett jogelvek a vállalkozások már lezárt ügyeire is hatással lehetnek, tekintettel arra, hogy azok adóhatósági figyelmen kívül hagyása olyan súlyos jogszabálysértést eredményez (történjen az akár a régi, akár az új Art. égisze alatt), mely – a megfelelő eljárási lépések esetén – akár visszamenőlegesen is jogi reparációt vonhat maga után. 

Az alábbiakban a két legfontosabb esetkörre szeretnék rávilágítani:

A kiadmányozás hiányosságai a határozat semmisségét eredményezhetik

Az egyik ítéletében a Kúria az adóhatósági határozat kiadmányozásának jogszerűségét górcső alá véve vont le messzemenő eljárásjogi konzekvenciákkal járó következtetéseket.  A kiadmányozás alatt azt értjük, hogy egy adott adóhatósági döntést (végzést, határozatot) az arra jogosult ír alá (kiadmányoz), mely alapvető garanciája annak, hogy az adózó ügyében az arra valóban illetékességgel, hatáskörrel rendelkező szerv, eljárási jogosultsággal rendelkező képviselője hozzon döntést. Éppen ebből kifolyólag kiemelkedően fontos, hogy a kérdéses határozatból egyértelműen meghatározható legyen a döntést hozó / aláíró személye, illetve annak kiadmányozási jogosultsága.

A kiadmányozási jog eredendően az adóhatóság vezetőjét illeti, ugyanakkor az irányadó jogszabályok nem zárják ki azt, hogy a határozatot az adóhatóság vezetője helyett egy - a belső szabályzatban erre kijelölt – másik személy írja alá, azonban ennek szigorú feltételei vannak. Ezen feltételeknek nem tesz eleget az adóhatóság, ha a határozaton nem tüntetik fel olvashatóan a határozatot ténylegesen aláíró személy nevét és beosztását, hanem – rendszerint egy „h.” betű kíséretében – csak a helyettesként eljáró adóhatósági dolgozó aláírása kerül elhelyezésre a döntésen. Ezt a Kúria súlyos, semmisséget eredményező eljárási hibának minősítette, ugyanis az adóhatóság ilyen eljárása következményeként nem állapítható meg, hogy a határozatot valóban az arra jogosult személy írta-e alá, ami pedig felveti a hatáskörelvonás, mint semmisségi ok lehetőségét.

A semmisség megállapításának – szemben az egyéb jogsértésekre alapított döntésekkel – az a lényeges sajátossága, hogy a semmis döntés olyannak tekintendő, mintha létre sem jött volna, tehát az adóhatóságnak új, megfelelően kiadmányozott, jogszerű határozatot kell hoznia. A fentiekben írt kiadmányozási hiba tehát az esetek jelentős részében a korábbi határozattal megegyező tartalmú, de szabályosan aláírt határozat kibocsátásával orvosolható.

A kiadmányozás fentiek szerinti hiányosságainak mégis lehet jelentősége, mely abban áll, hogy a semmis határozathoz nem fűződhet sem anyagi, sem eljárási jogkövetkezmény, így az különösen nem eredményezheti az érintett eljárás jogerős lezárását. Ebből fakadóan például a semmis határozat alapján elrendelt, illetve lefolytatott végrehajtási eljárás is jogsértő.

Továbbá a jogerő, pontosabban az erre hatáskörrel és illetékességgel rendelkező szervezet (személy) által hozott jogerős (az új Art. terminológiája szerint végleges) határozat, hiányában az adóhatósági eljárás nem fejeződik be, és az ehhez kapcsolódó határidők, különösen az elévülés, változatlanuk folyik. Tehát a semmis határozat – mint jogerő kiváltására alkalmatlan adóhatósági cselekmény – az adómegállapításhoz való jog elévülésének határidejét sem érintheti, tehát nem eredményezi annak nyugvását, amely így zavartalanul telik tovább.

Az elévülés bekövetkezése pedig adott esetben kizárja azt, hogy az adóhatóság korrigálva a semmisséget eredményező hibáját, lényegében változatlan tartalommal, ismételten meghozza a határozatát az adózóval szemben. E helyett az adóhatóságnak kötelessége megállapítani, hogy az adómegállapításhoz való jog elévülésére nyitva álló határidőn belül nem született jogerős döntés, ezért meg kell változtatnia a határozatát olyan módon, hogy az elévüléssel érintett időszakokban megállapított adókülönbözetet és annak szankciót törli. Ehhez a döntéshez kapcsolódóan értelemszerűen merülhet fel az esetlegesen már megfizetett adóforintok és szankciók adózók felé való pénzügyi rendezésének (visszafizetésének) szükségessége is.

Ennél fogva tehát fennállhat annak a lehetősége, hogy a megfelelő adóhatósági és peres eljárások kezdeményezése révén az adózó mentesüljön azon az adóhatóság vagy akár már bíróság által is helyben hagyott adófizetési kötelezettségek alól, amelyekbe esetleg már bele is nyugodott.

Kiszabhat-e adóbírságot az adóhatóság a kiadmányozási határidő után?

A Kúria egy másik ügyben, az Alkotmánybíróság jogértelmezésére támaszkodva, azt is kimondta, hogy az adóhatóság csak a határozat meghozatalára nyitva álló határidőn belül jogosult adóbírságot kiszabni. Utólagos adóellenőrzések esetén ezen kiadmányozási határidő főszabály szerint 60 nap, és egy alkalommal, 30 nappal meghosszabbítható. Gyakran előfordul ugyanakkor, hogy az adóhatóság nem kiadmányozza a kérdéses határidőn belül a határozatot. Az ezen – nyilvánvaló – jogsértést firtató korábbi jogorvoslati beadványokra az adóhatósági reakció – hivatkozva egy Legfelsőbb Bírósági döntésre – az volt, hogy az említett eljárásjogi szabálysértés az ügy érdemére nincs kihatással.

Ezen a szemléleten változatott némileg a Kúria kérdéses ítélete, mely az ügy érdemét jelentő adókülönbözeti megállapítás tekintetében megerősítette, hogy arra, illetve az azt terhelő késedelmi pótlékra a határozat késedelmes kiadmányozása valóban nincs kihatással, ugyanakkor az adóbírság esetében ez a jogsértés már relevánsnak tekintendő.

A Kúria álláspontja szerint amennyiben a törvényi határidő letelte után hozza meg az adóhatóság a határozatát, úgy már nincs lehetősége az adóbírság, mint szankció alkalmazására, mivel annak lehetősége a határidőn túl elenyészik.

Kiket érintenek a fenti döntések, és mit tehetnek jogaik érvényesítése érdekében?

A fentiek elsősorban azokat az adózókat érinthetik, akiket az adóhatóság határozattal elmarasztalt, szankcionált, még abban az esetben is, ha időközben az eljárás jogerősen lezárult. Ha az adóhatósági határozat vagy bírósági ítélet jogerőre emelkedése óta még nem telt el öt év, úgy a megfelelő eljárások megindításával lehetőség nyílhat arra, hogy a fenti körülményekre hivatkozással az adózók újra vitássá tegyék ezen döntéseket és megkíséreljék jogaik érvényesítését.

Bár mindkét fenti esetkörre vonatkozóan érdemes kiemelni, hogy egyelőre még nem beszélhetünk kiforrott joggyakorlatról a fenti témák kapcsán, és azok eredményes érvényesítését még bizonyosan egy hosszabb jogi küzdelem előzheti meg, azonban mindenképpen érdemes áttekinteni az érintett adóhatósági ügyeket, és az ennek során felmerült kérdésekkel adózási és perképviseleti tapasztalattal rendelkező szakértőhöz fordulni.

